ทุนนอกทิ้งไทย
ธปท.ระบุเริ่มขายทิ้งพันธบัตรแหยงหนี้ยุโรป-โดนตัดเครดิต
14 ธ.ค. 2554

ธปท.ระบุเริ่มขายทิ้งพันธบัตรแหยงหนี้ยุโรป-โดนตัดเครดิต
ธปท.เผยเงินทุนเริ่มไหลออกจากไทย เริ่มเทขายพันธบัตรจากปัญหาหนี้ของยุโรป แต่มั่นใจปีหน้าโตได้ 4.8%
นายสิงห์ชัย บุณยโยธินผู้อำนวยการอาวุโส ฝ่ายตลาดเงิน ธนาคารแห่งประเทศไทย (ธปท.) กล่าวว่า ความไม่ชัดเจนในการแก้ไขปัญหาเศรษฐกิจในยุโรปที่ยืดเยื้อมาจนถึงขณะนี้ และยังมีแนวโน้มไม่ชัดเจนว่าจะแก้ไขปัญหาและเรียกความเชื่อมั่นนักลงทุนกลับมาได้อย่างไรนั้น ได้ส่งผลกระทบต่อภาวะเงินทุนของนักลงทุนต่างชาติที่เริ่มไหลออกจากเอเชียและไทย แม้จะยังไม่มากนัก แต่เริ่มมีสัญญาณชัดที่สะท้อนออกมาจากตลาดพันธบัตรที่ปกติจะมีนักลงทุนต่างชาติทยอยเข้ามาลงทุนเพิ่มขึ้นเรื่อยๆ แต่ในช่วงหลังมีการขายออกเสียมากกว่า
ทั้งนี้ หากพิจารณาจากดุลบัญชีการเงินปีนี้ที่ ธปท.รายงาน พบว่ามีเงินทุนไหลเข้าประเทศไทยสุทธิแค่ไตรมาสแรกเท่านั้น จำนวน 651 ล้านเหรียญสหรัฐ หรือประมาณ 2 หมื่นล้านบาท แต่พอถึงไตรมาส 2 เงินทุนไหลออกสุทธิ 851 ล้านเหรียญสหรัฐ หรือประมาณ 2.62 หมื่นล้านบาท และในไตรมาส 3เงินทุนไหลออกสุทธิถึง 3,052 ล้านเหรียญสหรัฐ หรือประมาณ 9.4 หมื่นล้านบาท ขณะที่เดือน ก.ย. เงินทุนไหลออกสุทธิ 13 ล้านเหรียญสหรัฐ หรือประมาณ 400 ล้านบาท และล่าสุดเดือน ต.ค. เงินทุนไหลออกสุทธิแล้ว 1,726 ล้านเหรียญสหรัฐ หรือประมาณ 5.32 หมื่นล้านบาท รวมทั้งสิ้นเงินทุนไหลออกจากไทยแล้ว 1.5 แสนล้านบาท
นายสิงห์ชัย กล่าวว่า สถานการณ์ในยุโรปขณะนี้คนไม่อยากเสี่ยง นักลงทุนเลยยังไม่มั่นใจนักทำให้ธุรกิจการเงินยังไม่เคลื่อนไหวปกตินัก เนื่องจากการเมืองหลักๆ ในประเทศแกนนำประเทศยุโรปยังมีปัญหา ส่งผลให้นักลงทุนไม่มั่นใจว่าปัญหาจะเป็นยังไงต่อไป ส่วนใหญ่จึงทำได้เพียงหนุนให้ยุโรปยังอยู่ต่อไป ทั้งที่สุดท้ายแล้วทางออกจะเป็นอย่างไร จะมีมาตรการอะไรออกมาเรียกความเชื่อมั่นอย่างไรดี ที่สำคัญยังไม่ชัดว่าจะแก้เช่นใดจากที่เคยทำไปแล้วก็ไม่ได้ผลนัก 
“ภาวะแบบนี้ทำให้ดุลเงินทุนเคลื่อนย้าย ดุลการเงินของไทยมีการติดลบบ้างจากความไม่ชัดเจนเหล่านี้ และปัญหายุโรปน่าจะยืดเยื้อต่อไป” นายสิงห์ชัย กล่าว 
ผู้บริหาร ธปท. กล่าวว่า ปัญหายุโรปที่ยังแก้ไม่ตก เพราะเกี่ยวข้องกับปัญหาการเมืองด้วยนั้น น่าจะเป็นเหตุผลส่วนหนึ่งที่ทำให้เงินทุนไหลออกจากไทยและภูมิภาคนี้บ้างแล้ว หลังจากยุโรปใช้หลายมาตรการแก้ไขปัญหา แต่ยังไม่ชัดเจนว่าจะแก้ได้ ล่าสุดธนาคารในยุโรปยังถูกเอสแอนด์พีลดอันดับเครดิตอีก นักลงทุนจึงขาดความเชื่อมั่น พอเจอสถานการณ์ที่ไม่รู้จะเรียกความเชื่อมั่นอย่างไร จึงถูกตัดเครดิตไลน์ ทำให้ธุรกรรมที่เคยมาลงในภูมิภาคเอเชียและไทย หรือส่วนที่เคยนำมาลงทุนให้ลูกค้า จึงไหลกลับออกไปบ้าง แม้จะยังไหลออกจากไทยไม่มากนัก แต่ในตลาดพันธบัตรเริ่มมีการเทขายออกมาแล้ว
นายทรงธรรม ปิ่นโต ผู้อำนวยการ สำนักเศรษฐกิจมหภาค ธปท. กล่าวว่า ธปท.มองไว้แล้วว่าปีหน้าเศรษฐกิจยุโรปอาจไม่โตเลย หรือติดลบเล็กน้อย ถ้าออกมาลักษณะนี้เศรษฐกิจไทยในปีหน้าจะเติบโตได้ 4.8%
สำหรับตลาดพันธบัตรของไทยปรากฏว่า ผลตอบแทนในภาพรวมอ่อนตัวลงต่อเนื่อง สะท้อนการคาดการณ์ทิศทางดอกเบี้ยขาลง โดยนักลงทุนต่างคาดว่า ธปท.จะปรับลดดอกเบี้ยนโยบายลงอีก 0.25%สู่ระดับ 3.0% ในการประชุมวันที่ 25 ม.ค.2555 ขณะที่นักลงทุนต่างชาติซื้อสุทธิเป็นวันที่ 4 อีก 6,783 ล้านบาท จากวันก่อนหน้าที่สูงถึง 1.21 หมื่นล้านบาท ทำให้สถานะซื้อสุทธิทั้งปีเพิ่มขึ้นสู่ระดับ 6.92 แสนล้านบาท"นายทรงธรรมกล่าว